Pa skiet kinders, ma, homselfArgieffoto ŉ Man het Donderdagoggend in Alberton, Gauteng, sy twee kinders doodgeskiet en sy vrou gewond voordat hy homself doodgeskiet het. “Die man se eksvrou het die kinders glo omstreeks 06:30 skool toe gevat toe die skietvoorval in Brackendowns gebeur het,” het lt.kol. Lungelo Dlamini, woordvoerder van die polisie in Gauteng, gesê. Die kinders is onderskeidelik 14 en 18 jaar oud. “Die verdagte, wat glo agter ŉ boom weggekruip het, het hul voertuig opgemerk en verskeie skote met ŉ 9mm-pistool in die voertuig gevuur. Hy het in sy eie voertuig gespring en glo homself later geskiet.” Dlamini sê die tieners is onderweg na die hospitaal oorlede. “Die vrou is in ŉ kritieke toestand na die hospitaal geneem,” het Santi Steinmann, woordvoerder van Netcare911, gesê. Volgens Dlamini hou die skietery met “huishoudelike probleme” verband. “Twee sake van moord en een van poging tot moord sal ondersoek word.” Die familie se name kan nog nie bekend gemaak word voordat alle naasbestaandes in kennis gestel is nie.